Foto’s: Groot skade vir boere ná veldbrandeMeer foto’s volg onderaan die berig. Foto’s: Liezl Kense Waarskuwing: Van die foto’s mag sensitiewe lesers ontstel. Nagenoeg 70 beeste het verbrand, en talle moes van kant gemaak word ná ŉ veldbrand Vrydag naby Devon in Gauteng groot verwoesting gesaai het. Volgens Jaap Coetzer, ŉ inwoner van die omgewing, word die skade wat die brand aangerig het op miljoene rande beraam. “Stormsterkte winde het die situasie vererger en die vuur is oor ŉ afstand van meer as 40km aangedryf, met die wind wat kort-kort van rigting verander het,” het Coetzer gesê. Hy sê weiding en voerbale is op ŉ aantal plase heeltemal verwoes. Volgens Coetzer het 70 beeste op ŉ boer, Johan Kense, se plaas doodgebrand, aangesien hulle nie voor die vlammehel kon vlug nie. “Tientalle beeste moes ook regoor die gebied geskiet word omdat hulle te erg gebrand het. Talle ander beeste word nog gesoek, en soos wat die soektog voortgaan word daar op nog gebrande diere afgekom.” Volgens Coetzer het hulle ŉ berig ontvang van een persoon wat beseer is en in ‘n kritieke toestand na ŉ hospitaal in Pretoria geneem is. Verskeie ongelukke het ook op die paaie weens die erge rookwolke plaasgevind. “Groot kommer heers nou oor die tyd wat voorlê. Voer is nou baie skaars. Dit het nog nie gereën nie en dinge sal eers vier tot ses weke ná goeie reën weer normaal kan raak,” het hy gesê. [nggallery id=154]